Ωτία
Τραγανά, νοστιμότατα και αφράτα ωτία. Το πιο νόστιμο παραδοσιακό ποντιακό γλυκό.
600 γρ. αγελαδινό γιαούρτι (όχι στραγγιστό), 200-220 γρ. βούτυρο αγελαδινό, μαλακωμένο καλά, 1½ φλιτζ. τσαγιού ζάχαρη, 6 αυγά, 4-5 κουτ. σούπας φρέσκο γάλα, πλήρες, 1 κουτ. σούπας μαγειρική σόδα, 1 κουτ. γλυκού ξινό, 1 κιλό αλεύρι για όλες τις χρήσεις (ίσως δεν χρειαστεί όλο), άφθονο καλαμποκέλαιο, για το τηγάνισμα
Για να φτιάξουμε την συνταγή ωτία, στον κάδο του μίξερ πάγκου χτυπάμε με το φτερό το γιαούρτι, το βούτυρο και τη ζάχαρη, μέχρι να γίνουν ένα σχετικά αφράτο, ομοιογενές μείγμα. Ρίχνουμε τα αυγά ένα ένα, χτυπώντας καλά μετά από κάθε προσθήκη.Σε ένα μπολάκι ανακατεύουμε το γάλα με τη σόδα και το ξινό, μέχρι να αφρίσουν. Τα ρίχνουμε στο μείγμα και χτυπάμε για λίγο ακόμη. Αρχίζουμε να ρίχνουμε σταδιακά το αλεύρι, χτυπώντας σε μέτρια ταχύτητα, μέχρι να αρχίσει να σχηματίζεται μια ζύμη.Βγάζουμε το φτερό και προσαρμόζουμε τον γάντζο.Συνεχίζουμε να ρίχνουμε αλεύρι και να ζυμώνουμε μέχρι να φτιάξουμε μια ζύμη μαλακή, που να κολλάει ελαφρώς στα τοιχώματα και στον γάντζο.Σκεπάζουμε τον κάδο και αφήνουμε τη ζύμη να «ξεκουραστεί» για περίπου 30 λεπτά.Την αδειάζουμε σε αλευρωμένη επιφάνεια και την κόβουμε σε 4-5 κομμάτια.Ανοίγουμε το καθένα σε φύλλο πάχους 0,5 εκ. (πασπαλίζοντας τακτικά με λίγο αλεύρι για να μην κολλάει η ζύμη στον πλάστη).Με ένα μαχαίρι κόβουμε το φύλλο σε καρεδάκια-ρόμβους, όπως χαράζουμε τον μπακλαβά.Με τη μύτη του μαχαιριού κάνουμε μια μικρή σχισμή στο κέντρο κάθε ρόμβου, μήκους όχι πάνω από 2 εκ., και περνάμε εκεί τη μία από τις δύο μυτερές άκρες του ρόμβου, μέχρι να βγει από την πίσω πλευρά του κομματιού.Τοποθετούμε τα ωτία σε λαδόκολλες, μέχρι να ετοιμάσουμε τα υπόλοιπα κομμάτια ζύμης με τον ίδιο τρόπο.Σε βαθιά κατσαρόλα ρίχνουμε καλαμποκέλαιο μέχρι η στάθμη του να φτάσει στη μέση του σκεύους.Το ζεσταίνουμε σε μέτρια προς δυνατή φωτιά μέχρι να κάψει, αλλά να μην αχνίσει. Τηγανίζουμε τα ωτία ανά δύο τρία κομμάτια, για 1-2 λεπτά ή μέχρι να χρυσίσουν ομοιόμορφα, και τα στραγγίζουμε σε χαρτί κουζίνας.Αν θέλουμε, τα πασπαλίζουμε με ζάχαρη.Τα ωτία τρώγονται χλιαρά ή κρύα και συνοδεύουν θαυμάσια τη ρακή.
Αλεύρι (ζύμες),Γιαούρτι